Komisjoni määrus (EMÜ) nr 2742/90,

26. september 1990,

millega sätestatakse nõukogu määruse (EMÜ) nr 2204/90 üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 24. juuli 1990. aasta määrust (EMÜ) nr 2204/90, millega sätestatakse piima- ja piimatooteturu ühise korralduse täiendavad üldeeskirjad juustu osas, [1] eriti selle artikli 1 teist lõiku, artikli 3 lõike 3 teist lõiku ja artiklit 5, ning arvestades, et:

määruse (EMÜ) nr 2204/90 artikli 1 esimene lõik seab tingimuseks, et kaseiini ja kaseinaatide kasutamiseks juustu valmistamisel peab olema eelnev luba; on vaja sätestada selliste lubade andmise üksikasjalikud eeskirjad, pidades silmas ettevõtete kontrollimise nõudeid; lube tuleks anda piiratud ajavahemikuks, et liikmesriigid saaksid määrata karistusi ühenduse sätete rikkumise eest;

nimetatud määruse artikli 1 teine lõik seab tingimuseks, et juustus kasutatava kaseiini ja kaseinaatide suurim protsent tuleb kindlaks määrata objektiivsete kriteeriumide alusel, pidades silmas tehnoloogilist vajadust; nimetatud protsendid tuleb määrata liikmesriikide esitatud andmete põhjal; käesoleva sätte järgimist tagava kontrolli hõlbustamiseks on soovitatav ette näha üldine protsendimäär, mitte protsendid iga üksiktoote jaoks;

nimetatud määruse artikli 3 lõige 1 nõuab liikmesriikidelt haldus- ja füüsilise kontrolli kehtestamist; vaja on täpsustada tingimused, millele see kontroll peab vastama, eriti kontrollimise sagedus;

nimetatud määruse artikli 3 lõige 3 näeb ette, et loata kasutatud kaseiini ja kaseinaatide koguse eest nõutakse summat, mis võrdub lõssipulbri sekkumishinnast tuleneva lõssi väärtuse ning kaseiini ja kaseinaatide turuhinna, millele liidetakse 10 %, vahega; selle summa määramisel tuleb arvestada võrdlusperioodi vältel turgudel registreeritud hindu;

piima- ja piimatooteturu korralduskomitee pole esimehe määratud tähtaja jooksul oma arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

1. Määruse (EMÜ) nr 2204/90 artiklis 1 nimetatud lube antakse 12 kuu pikkuseks ajavahemikuks asjaomaste ettevõtjate taotluse põhjal, kui nad eelnevalt esitavad kirjaliku kohustuse tunnustada ja järgida ühelt poolt eespool mainitud määruse artikli 3 lõike 1 punktide a ja b ning teiselt poolt punkti c sätteid.

2. Lube antakse seerianumbriga iga ettevõtja või vajaduse korral iga tootmisüksuse jaoks.

3. Lube võib anda ühe või mitme juustusordi kohta vastavalt asjaomase ettevõtja esitatud taotlusele.

Artikkel 2

1. Määruse (EMÜ) nr 2204/90 artikli 1 teises lõigus nimetatud maksimaalsed protsendid on toodud käesoleva määruse lisas. Neid kohaldatakse lisas loetletud juustusortide kaalu suhtes, mis on asjaomases ettevõttes või tootmisüksuses valmistatud kuue kuu jooksul.

2. Lisas esitatud toodete nimekirja ja nendega seotud maksimaalseid protsente kohandatakse, et arvestada põhjendatud taotlusi, mis esitavad tõestuse, et kaseiini või kaseinaatide lisamiseks on tehnoloogiline vajadus.

Artikkel 3

1. Määruse (EMÜ) nr 2204/90 artikli 3 lõike 1 punktis b nimetatud laokontod sisaldavad teavet juustude valmistamiseks kasutatud toorainete päritolu, koostise ja koguse kohta. Liikmesriigid võivad selle teabe kontrollimiseks nõuda proovide võtmist. Liikmesriigid tagavad ettevõtjatelt kogutud teabe konfidentsiaalsuse.

2. Määruse (EMÜ) nr 2204/90 artikli 3 lõike 1 punktis c nimetatud kontrollimised peavad vastama järgmistele nõuetele:

a) igas kvartalis kontrollitakse vähemalt 30 % loa saanud ettevõtjatest;

b) iga loa saanud ettevõtjat kontrollitakse vähemalt üks kord aastas ja ettevõtjaid, mis valmistavad rohkem kui 300 tonni juustu aastas, kontrollitakse vähemalt kaks korda aastas.

3. Ühe kuu jooksul pärast rikkumise täheldamist teatavad liikmesriigid komisjonile juhtudest, kui kaseiini ja/või kaseinaate kasutati kas ilma loata või ettenähtud protsente järgimata.

Artikkel 4

1. Vastavalt määruse (EMÜ) nr 2204/90 artikli 3 lõikele 3 sissenõutav summa on 225 eküüd 100 kilogrammi kaseiini ja/või kaseinaatide kohta, pidades silmas 1990. aasta teises kvartalis kaseiini ja kaseinaatide turgudel registreeritud hinda.

2. Nii saadud summad tuleb maksta maksetalitustele ja -asutustele, kes katavad nendega Euroopa Põllumajanduse Arendus- ja Tagatisfondi tagatisosakonna rahastatavaid kulusid.

Artikkel 5

Lisaks määruse (EMÜ) nr 2204/90 artikli 3 lõikes 2 nõutavatele teadetele esitavad liikmesriigid komisjonile enne iga kvartali lõppu järgmise teabe eelmise kvartali kohta:

1) antud ja/või tühistatud lubade arv;

2) nende lubade alusel deklareeritud kaseiini ja kaseinaatide kogused jaotatuna juustusortide kaupa.

Artikkel 6

Käesolev määrus jõustub Euroopa Ühenduste Teatajas avaldamise päeval.

Seda kohaldatakse alates 15. oktoobrist 1990.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 26. september 1990

Komisjoni nimel

komisjoni liige

Ray Mac Sharry

[1] EÜT L 201, 31.7.1990, lk 7.

--------------------------------------------------

LISA

Artikli 2 lõikes 1 nimetatud maksimaalsed kasutatavad protsendid:

- CN-koodi 040630 alla kuuluvad töödeldud juustud: 5 %.

--------------------------------------------------